Uitvoering van landelike veiligheidsplan nóú nodigFoto bloot ter illustrasie. (Argieffoto: Lorraine Claasen) Nog nooit was dit so duidelik soos juis nou nie dat die uitvoering van die landelike veiligheidsplan die sleutel is tot die bekamping van misdaad in landelike gebiede. Die jongste misdaadsyfers wys weer eens dat misdaad in Suid-Afrika buite beheer is en dat daar geen aanduiding is van die SAPD se plan om iets daaromtrent te doen nie, sê Hugo Pretorius, voorsitter van TLU SA se veiligheidskomitee. “Die feit dat vergaderings vir die streke rakende die landelike veiligheidsplan tans op ŉ streep uitgestel word met geen aanduiding van wanneer dit gaan plaasvind nie, is uiters kommerwekkend. Dit is nodig dat die plan wat stof vergader in sekere streke lewe moet kry. Maar ná die beraad in Parys vroeër vanjaar waar daar baie gepraat en groot beloftes gemaak is, is daar sedertdien ŉ dawerende stilte van die persone wat verantwoordelik is.” Dit is duidelik dat basiese polisiëring op grondvlak ver te kort skiet met die verhoogde misdaadsyfers wat ŉ duidelike bewys is dat daar ernstige interne bestuursprobleme en ŉ onvermoë is om misdaad hok te slaan. Die SAPD sit met probleme soos ŉ ernstige tekort aan voertuie en toerusting. Dit is egter net deel van die probleem. “ŉ Mens kry soms die indruk die wil om hul werk te doen, ontbreek. In die gevalle waar Jan Alleman nog sake aanmeld, moet hulle telkemale dit dubbeld doen of later hoor die dossier is onvolledig of selfs net weg. Dit maak ŉ reeds mismoedige persoon net nog meer mismoedig.” Pretorius het daarna verwys dat lede van die publiek al hoe meer op hulself aangewese is om aandag aan veiligheid te gee. “Boere veral wend hulle tot die privaatsektor en ander alternatiewe veiligheidstoerusting. Die koste hieraan verbonde is soms astronomies en nie almal kan altyd die geld bybring nie. “Ons moet nou verantwoordelikheid aanvaar vir ons eie veiligheid. Ook die van ons families en die persone wat vir ons werk. Lankal kan ŉ mens nie meer op die SAPD staatmaak nie. Dit is die realiteit.”